Við Hvannasund, sum skilir Borðoy og Viðoy, liggja bygdirnar Hvannasund og Norðdepil. Kommunan eitur Hvannasunds kommuna og fevnir um bygdirnar Hvannasund, Múla, Norðdepil, Depil og Norðtoftir. Bygdin Hvannasund liggur á Viðoynni meðan hinar fýra bygdirnar eru á Borðoynni. Í Kommununi búgva umleið 460 fólk. Á Fossanesi er felagsskúli fyri alla kommununa og har ganga umleið 50 børn. Høvuðsvinnan í kommununi er útróður. Hvannasund er millum tey fremstu útróðraplássini í Føroyum. Fiskurin frá útróðrarbátunum verður seldur á uppboðssøluni í Klaksvík. Í bygdini er tó eitt flakavirki, ið ikki longur keypir fisk frá útróðrarbátum á plássinum, men keypir virkið sína rávøru á uppboðssølunum, serliga á uppboðssøluni í Klaksvík. Í kommununi er eisini stórt alivirksemi. Felagið Eystlaks hevur bæði smoltalistøð og sjógvalistøð. Á smoltalistøðini á Norðtoftum verða 1,5 milliónir laksasmolt framleidd um árið. Sjógvalistøðin framleiðir 3000 tons av kruvdum laksi árliga. Í Hvannasunds kommunu arbeiða 25 fólk hjá Eystlaks. Onnur arbeiða í Klaksvík, har fyritøkan hevur kryvjivirki, og samlaða árliga lønarútgjaldingin er 9 milliónir krónir. Posthúsið í Hvannasundi lat upp tann 1. apríl 1933. Av fyrstu tíð var tað Absalon Matras, sum hevði ábyrgdina av postinum í bygdini, men tey flestu árini var tað Niels í Buð, ið hevði postviðurskiftini um hendi. Hann sat við postinum frá 1950 til hann doyði í 1985 ella í tilsamans 35 ár. Absalon Matras og móður Niels í Buð vóru systkin. Posturin var knýttur at handlinum Úti í Bug. Sambært Niels í Buð lat handilin upp í 1856. Sambært skjølum hjá postverkinum hava íbúgvarnir í Hvannasundi frá 1914 til 1933 fingið post frá brævstøðini í Norðdepli. Somu skjøl siga, at postbáturin” Imannuel”, sum røkti ferðasambandi til bygdirnar eystan Múla, ikki legði at í Hvannasundi, men bert í Norðdepli. Hetta vóru íbúgvarnir í Hvannasundi ikki nøgdir við. Í 1932 varð eitt skriv við 47 undirskriftum sent úr Hvannasundi til postverkið og eigaran av postbátinum, við kravi um, at postbáturin skuldi leggja at í Hvannasundi og at posturin til íbúgvarnar skuldi í land har; hetta krav varð tikið til eftirtektar og frá 1. apríl árið eftir legði postbáturin at í Hvannasundi og frá sama degi gjørdist Hvannasund postumbýtisstað. Úr Danmark kenna vit fyribrigdi "samdriftsposthus". Hetta navnið verður nýtt, tá talan er um, at eitt posthús verður rikið saman við eini krambúð, eini tokstøð ella saman við aðrari vinnu av einum ella øðrum slag. Í Føroyum hava vit eisini havt samvinnuposthús. Serliga á útoyggjunum og úti á teimum smáu bygdunum. Í orðsins sanna týdningi var posthúsið í Hvannasundi eitt samvinnuposthús. Úti í Bug var sum nevnt ein handil. Men har var so nógv annað. Umframt postin, var avgreiðslan hjá strandferðsluni og telefonin knýtt at handlinum, og í eitt langt áramál hevði Niels í Buð sjúkrakassan og eisini kommunuskrivstovuna við tað at hann var kommunustýrisformaður. Tá Niels í Buð var deyður, yvirtók sonur hansara, Leivur í Buð ábyrgdina av postinum, men segði hann frá sær longu eini tvey ár seinni. Tá fór posturin úr handlinum Úti í Bug og heim til Jonnu Johannesen, sum hevði postin tey seinastu umleið seks árini. Posthúsið í Hvannasundi stongdi tann 31. januar 1994. Síðani 1. februar 1994 hevur avgreiðslupostboð frá posthúsinum í Klaksvík tikið sær av postviðurskiftunum í Hvannasundi. Íbúgvarnir í Hvannasundi fáa nú post fimm dagar um vikuna. Allar gerandisdagar uttan leygardag. Brævstøðin í Norðdepli lat upp tann 1. apríl 1914 og varð niðurløgd tann 30. juni 1971. Tað var keypmaðurin í bygdini, Jógvan Christiansen, sum fekk litið upp í hendi at hava brævstøðina. Tá Jógvan Christiansen, ið var føddur 1. november 1848, doyði tann 12. juni 1940, yvirtók sonur hansara, Debes Christiansen krambúðina og hann fekk eisini ábyrgdina av postinum. Tá Debes Christiansen doyði í 1967, fór posturin úr krambúðini og heim til Anfinn Christiansen, ið var sonur Debes Christiansen. Anfinn Christiansen sat við postinum til brævstøðin varð niðurløgd tann 31. januar 1994. Eins og í Hvannasundi er tað avgreiðslupostboð frá posthúsinum í Klaksvík, ið tekur sær av postviðurskiftunum í Norðdepli, og har fáa tey eisini post fimm dagar um vikuna. Allar dagar uttan leygardag.